สันติ รมช.คลัง มึนทำไมงบ64ใช้ไม่ทัน
รมช.คลัง มั่นใจสภาล่มงบประมาณ 64 ไม่ได้ มั่นใจแจงได้ทุกประเด็น ล่าช้านิดหน่อยไม่มีปัญหา
14 ก.ย. 2563

นายสันติ พร้อมพัฒน์ รมช.คลัง กล่าว เมื่อผู้สื่อข่าวถามเรื่องบประมาณรายจ่ายปี 2564 ใช้ไม่ทันวันที่ 1 ต.ค. นี้ ว่า "หมายความว่าอะไรไม่เข้าใจ ทำไมไม่ทันล่ะ" หลังจากนั้นเมื่อทราบว่าทางสำนักงบประมาณได้ออกหนังสือถึงหน่วยงานต่างๆ ว่างบประมาณ 2564 ใช้ไม่ทัน 1 ต.ค.นี้ ให้ใช้กรอบงบประมาณ 2563 เบิกใช้ไปพรางก่อน นั้น
นายสันติ ได้ตอบว่า หากงบปี 2564 ใช้ได้ไม่ทันหรือล่าช้าไปก็ไม่มาก ซึ่งการเบิกจ่ายสามารถใช้กรอบของงบประมาณปี 2563 เบิกจ่ายไปได้ก่อน คาดว่าจะเป็นระยะเวลาสั้นๆ เท่านั้น เพราะทางกรรมาธิการพิจารณางบประมาณ 2564 ได้ดำเนินการเสร็จแล้วไม่มีปัญหา
ทั้งนี้ ยืนยันว่า การพิจารณางบประมาณ 2564 เป็นไปตามขั้นตอนในวันที่ 16 และ 17 หรือ อาจเพิ่มวันที่ 18 ก.ย. อีก 1 วัน ที่สภาผู้แทนราษฏรจะพิจารณร่าง พ.ร.บ.งบประมาณวาระ 3 และในวันที่ 21 และ 22 ก.ย. ก็เป็นการพิจารณาของวุฒิสมาชิก
"เชื่อว่าการพิจารณางบประมาณในสภาวาระ 3 จะไม่มีปัญหาทำให้งบประมาณ 2564 ไม่ผ่าน เพราะที่ผ่านมากรรมาธิการทุกคน โดยเฉพาะสำนักงบประมาณ ได้ดูรอบคอบ และกรรมาธิการพร้อมชี้แจงฝ่ายที่ต้องการตรวจสอบทั้งหมด" นายสันติ กล่าว
นายสันติ กล่าวว่า กรณีมีข่าวว่า เบี้ยผู้สูงอายุและคนพิการมีปัญหานั้น จริงๆ ไม่ได้ติดขัดเป็นขั้นตอนวิธีการของสำนักงบประมาณ กรมบัญชีกลาง และกระทรวงมหาดไทย ที่ปลายปีงบประมาณต้องไม่การเกลี่ยงบประมาณอยู่เป็นประจำ รัฐบาลมีเงินจ่ายเพียงพอ นอกจากนี้ปี 2564 ได้มีการแปรญัตติเพิ่มงบเบี้ยผู้สูงอายุและคนพิการเพิ่มอีก 500 กว่าล้านบาท งบของกระทรวงสาธารณสุขอีก 5,000 กว่าล้านบาท และงบของท้องถิ่นเรื่องการเก็บภาษีที่ดินและสิ่งปลูกสร้างไม่ได้ ก็ได้มีการจัดสรรงบประมาณไปชดเชยอีก 1 หมื่นกว่าล้านบาท การจัดเก็บภาษีลดลงไปบ้างเล็กน้อย ไม่กระทบงบประมาณในการใช้จ่ายของประเทศ